Angel Antonio Gini Jara

Angel Antonio Gini Jara - Paraguaigua ñe’ẽ’asãihára, tavarandukuaahára, tembikuaarekahára, ñoha’ãngahára, haihára ha mbo’ehára. 

Niko heñoiva’ekue Táva Pirivevúipe, Tetãpehẽ Cordillera, Paraguay Retãme; ára 4 jasypo ary 1950-pe. Itúva herava’ekue Angel Elías Gini Otazo ha isýkatu Lidia Jara Zárate. . Hembireko niko Hilda Mercedes Quevedo ha iñemoñarékatu: Angel Daniel ha Humberto.

Ary 1969-pe oñepyrũ omba’apo ñoha’ãngápe, hetave apytépe: Matías Ferreira Díaz, Mercedes Jané, Teresita Pesoa umíva ndive ha avei Guarani Ñoha’ãnga Aty Moliniers-Romero Cueto ndive. Ary 1972-pe oikókuri chugui Ñe’ẽmyasãihára ha Ñoha’ãngahára omohu’ã rire iñemoarandu Tavagua Mbo’ehao Puhoe ha Ta’ãngambyry Ñe’ẽmyasãihararãme (Escuela Municipal de Locución Radial y Televisiva “Roque Centurión Miranda”). Avei omba’apojepe ñoha’ãngaháraramo heta ta’ãngamýime, péicha, “Boquerón” (1974), “Capanga” (1978) ha “Miss Ameriguá” (1993).

Omba’apojepe ta’ãngambyrýpe Miguel Angel Rodríguez ha Ray Armele ndive. Ary 1976-pe omoheñóikuri ha oisãmbyhy ñe’ẽ’asãi “Ñane Retã Purahéi” Puhoe Nuevo Mundo rupi oĩva táva San Lorenzo-pe, Pedro Moliniers ñemoirũ reheve. Ary 1990-pe upe ñe’ẽ’asãi osẽkuri FM Fernando de la Mora rupive, arateĩ jave 17 aravo guive 20 aravo peve, avei David Galeano Olivera pytyvõ reheve. Upe ñe’ẽ’asãi osẽjepe avei Radio Nacional del Paraguay rupive, upéicha avei Puhoe Ysapy FM rupi ha upépe hérakuri “Ysapy purahéi” ha Puhoe Yvytu FM rupi ha upépe hérakuri “Yvytu pepóre purahéi”. Angel Antonio Gini Jara oĩjepe avei ñe’ẽ’asãi “Cardinal Folklórico”-pe, osêva Puhoe Cardinal rupi, Rodolfo Schaerer Peralta, Stilver Cardozo, Elpidio Alcaraz Segovia ha Nelson Resquín ndive.

Omba’apo rire 47 ary Tavao Paraguaýpe, oñembohekopytu’u oĩ rire Tavagua Mbo’ehao Ñe’ẽmyasãihararã Sãmbyhyháraramo. Avei ombo’ejepe Escuela Nacional de Educación Física-pe. Ary 1974 oñepyrũkuri Judo ra’ãkuaa ha upépe oiko ichugui mbo’ehára – 6° dan.

Angel Antonio Gini Jara-gui oiko Táva Paraguay Ñemoñare Poravopyre ára 3 jasypoapy ary 2017-pe. Hembiapoita apytépe, oĩ ko’ãva: “Rubito Medina – Magistral intérprete de nuestro folklore” ha “Samuel Aguayo, una gloria del folklore”.

Angel Antonio Gini Jara omanókuri Táva Paraguaýpe, Paraguay Retãme, ára 7 jasyrundy ary 2019-pe.

 Joaju 
 ANGEL GINI - YOUTUBE

 *** 
 ANGEL ANTONIO GINI JARA, Ohai: David Galeano Olivera.

Gini Jara